Anatómia človeka

Anatómia človeka alebo antropotómia alebo teloveda je časťou všeobecnej anatómie. Skúma stavbu orgánov a orgánových sústav ľudského tela, popisuje tvar, vnútornú stavbu a polohu jeho jednotlivých častí. Ľudské telo, tak ako ostatné živočíšne telá, je tvorené anatomickými sústavami zloženými z orgánov. Orgány sú tvorené tkanivami, ktoré sa skladajú z jednotlivých buniek a nebunkových štruktúr. Tkanivá skúma histológia, bunky cytológia.

Anatómia skúma štruktúry zdravého ľudského tela, preto sa tiež niekedy označuje aj ako „normálna“ anatómia. Patologickými zmenami ľudského tela sa zaoberá patologická anatómia.

Anatómia vzájomne prepája všetky odbory medicíny a tvorí základy väčšiny z nich.

Pododbory anatómie človeka 
 makroskopická anatómia - venuje sa štúdiu štruktúr viditeľných voľným okom
 mikroskopická anatómia - venuje sa štúdiu mikroskopických štruktúr
 cytológia - študuje bunky
 histológia - študuje tkanivá
 Systémová (systematická) anatómia - zaoberá sa štúdiom jednotlivých systémov, resp. sústav ľudského tela, ako napr. nervový systém, tráviaca sústava a pod.
 Topografická (regionálna) anatómia - zaoberá sa anatómiou určitej časti ľudského tela, napr. ruky, krku a pod.
 praktická anatómia - tiež tzv. „úžitková“ anatómia, anatómia pre všeobecné medicínske účely
 klinická anatómia - napr. rádiologická anatómia: zaoberá sa štúdiom anatómie viditeľnej pri jednotlivých rádiologických zobrazovacích metódach; chirurgická anatómia: študuje chirurgické prístupy, a pod.
 plastická, resp. umelecká anatómia - študuje proporcie ľudského tela, jeho vzhľad a zmeny v pokoji a pri pohybe 
 antropologická (porovnávacia) anatómia - študuje stavbu tela a jej rozdiely vo veľkých populáciách; jej zmeny v čase a priestore
 komparatívna (porovnávacia) anatómia - skôr odbor všeobecnej anatómie; zaoberá sa stavbou tela jednotlivých druhov živočíchov a jej vzájomným porovnávaním
 Embryológia - zaoberá sa vývojom ľudského zárodku
 Patologická anatómia - zaoberá sa zmenami štruktúry (mikroskopickými i makroskopickými) spojenými s chorobami.

Anatómia sa primárne venuje štúdiu a popisu makroskopických častí ľudského tela. Ja preto základom väčšiny ďalších teoretických i praktických odborov medicíny, s ktorými sa vo väčšej či menšej miere prelína. Z tých najdôležitejších treba spomenúť:
 na molekulárnej a bunkovej úrovni - biochémia, molekulárna biológia, genetika, farmakológia
 na bunkovej až tkanivovej úrovni - histológia, patologická anatómia, cytológia, hematológia
 na orgánovej a systémovej úrovni - chirurgia, rádiológia, vnútorné lekárstvo
Aj zaradenie do jednotlivých úrovní nie je striktné a väčšina medicínskych odborov využíva poznatky alebo sa venuje oblastiam od úrovne molekúl až po orgánové systémy. Vzájomné medziodborové prelínanie (často veľmi výrazné) je bežné a z hľadiska praktickej i teoretickej medicíny mimoriadne významné.

Výskum 
Najčastejším a zároveň najstarším spôsobom štúdia anatómie je pitva. V súčasnosti anatómia využíva pri výskume aj rôzne zobrazovacie techniky s využitím rtg žiarenia, ultrazvuku i techník magnetickej rezonancie. Pri štúdiu drobných a mikroskopických detailov bežne používa lupu a mikroskop. Keďže stavba ľudského tela je úzko spätá z jeho funkciou, anatómia má veľmi blízko k fyziológii.

Pozri aj 
 vývin jedinca
 Homo sapiens
 anatómia
 topografická anatómia ľudského tela

Literatúra 

 
Anatómia